	Така плановете му да тръгне на колеж и да завърши зоология или антропология — той не можеше да предпочете едното пред другото — бяха отложени за в бъдеще. Фермата бе ипотекирана, за да стане възможно изплащането на медицинските разноски за лечението на родителите му, така че на Пол не оставаше нищо друго освен да труди във фермата и да припечелва по нещо като механик на коли в Тер От. И все пак въпреки многото работа и липсата на пари от време на време той даваше изблик на напиращите в него емоции. В такива моменти отиваше в местната таверна, където все още се навъртаха някои момчета от старата им банда. Те потегляха с рев на моторите си в нощта, метнали момичетата на задните седалки, и обикновено спираха на индианските ливади, където доизпиваха бирата и се отдаваха на шеговити сбивания и правене на любов.